**Informatīvais ziņojums „Par papildu valsts budžeta saistību uzņemšanos Apvārsnis 2020 projektā „Nodrošināt neitrālu oglekļa emisiju reģionos līdz 2050. gadam (*C-TRACK-50*)””**

Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu Ministru kabineta lēmuma pieņemšanai par iespēju uzņemties papildu valsts budžeta saistības projekta īstenošanai Eiropas Savienības (turpmāk – ES) programmas *Apvārsnis 2020* (*Horizon 2020)* ietvaros.

Saskaņā ar Eiropas Komisijas Mazo un vidējo uzņēmumu izpildaģentūras (*EASME*) programmas *Apvārsnis 2020* vienības 2017. gada 20. oktobra vēstuli ir apstiprināts finansējums 100% apmērā projekta „Nodrošināt neitrālu oglekļa emisiju reģionos līdz 2050. gadam” (akronīms *C-TRACK-50* (turpmāk – Projekts) īstenošanai uzsaukuma EE-09-2016-2017: *Engaging and activating public authorities* ietvaros. Projekta ietvaros Projekta partneris Latvijā ir Rīgas plānošanas reģions.

*Apvārsnis 2020* uzsaukuma EE-09-2016-2017: *Engaging and activating public authorities* mērķis ir saskaņoti plānot un īstenot enerģētikas projektus, tai skaitā sasniegt enerģētikas sistēmas saskaņotu pārveidošanu, tādējādi efektīvi veicinot publiskā sektora komunikāciju un sadarbību nacionālā, reģionālā un vietējā līmenī.

Projekta mērķis ir mobilizēt un atbalstīt valsts pārvaldes iestādes, pārskatot un izstrādājot enerģētikas politikas prioritātes oglekļa mazietilpīgai attīstībai līdz 2050. gadam, kā arī sekmēt starpnozaru sadarbību un iedrošināt pašvaldības rast finansējumu, izstrādāt un īstenot enerģijas un klimata plānus ar mērķi sasniegt neitrālas oglekļa emisijas līdz 2050. gadam.

Projekta kopējās izmaksas ir 1 983 835,75 euro, no kuriem 146 500,00 *euro* ir projekta partnera Latvijā, Rīgas plānošanas reģiona, budžeta daļa. No valsts budžeta nepieciešamais priekšfinansējums ir 21 975,00 *euro*, kas ir 15 % no Latvijas projekta partnera budžeta daļas. Priekšfinansējumu nepieciešams izmaksāt līdz 2019. gada 1. martam, līdz programmas *Apvārsnis 2020* finansējuma saņemšanai.

1. **Projekta sasaiste ar politikas plānošanas dokumentiem**

* Latvijas Enerģētikas ilgtermiņa stratēģija 2030 – konkurētspējīga enerģētika sabiedrībai;
* Enerģētikas attīstības pamatnostādnes 2016.-2020. gadam;
* Latvijas nacionālā reformu programma „ES 2020" stratēģijas īstenošanai;
* Parīzes nolīgums;
* Latvijas Nacionālais attīstības plāns 2014.-2020. gadam;
* Transporta attīstības pamatnostādnes 2014.-2020. gadam;
* Vides politikas pamatnostādnes 2014.-2020. gadam;
* Enerģētikas ceļvedis līdz 2050. gadam;
* Klimata un enerģijas mērķi konkurētspējīgai un drošai mazoglekļa ES ekonomikai līdz 2030. gadam;
* Eiropa 2020 – stratēģija gudrai, ilgtspējīgai un integrējošai izaugsmei;
* Atjaunojamie energoresursi pēc 2020. gada - izaugsmes plāns;
* Konkurētspējīgas, ilgtspējīgas un drošas enerģijas stratēģija;
* Eiropas energoapgādes drošības stratēģija.

**2. Projekta apraksts**

Projekta vadošais partneris ir Atēnu Nacionālā tehniskā universitāte (*National Technical University of Athens, NTUA*), Grieķija.

Projekta partneri:

1. Rīgas plānošanas reģions, RPR, Latvija;
2. *Energy-Environmental-Local Development S.A.,* *EPTA*, Grieķija
3. *Rhônalpénergie-Environnement Association, RAEE,* Francija;
4. *ICLEI European Secretariat GmbH, ICLEI,* Vācija;
5. *Fundacion Asturiana del a Energia, FAEN*, Spānija;
6. *Regional Agency for Energy and Environement of the Autonomous Region Of Madeira, AREAM,* Portugāle;
7. *Regional Energy Agency North, REA North,* Horvātija*;*
8. *Wojewodztwo Wielkopolskie , WW UMWW,* Polija;
9. *LENERG Energy Agency Nonprofit Limited Liability Company, LENERG*, Ungārija;
10. *Energy Managment Agency of Maramures, AMEMM*, Rumānija;
11. *Energy Agency of Upper Styria, EAO*, Austrija;
12. *Fédération européenne des agences et des régions pour l’énergie et l’environnement, FEDARENE,* Beļģija.

Projektā galvenās plānotās aktivitātes saistītas ar Projekta partneru valstīs iesaistīto pašvaldību kapacitātes celšanu enerģētikas un klimata plānu 2050. gadam izstrādē un ieviešanā. Ieviešot Projekta aktivitātes, ir paredzēts:

* Veicināt sadarbību vertikālā un horizontālā līmenī 11 ES valstīs, lai valsts pārvaldes iestādes kopīgi strādātu pie ES, nacionālā, reģionālā un vietējā līmeņa ilgtspējīgas enerģijas un klimata politikas plānošanas, integrēšanas un īstenošanas;
* Identificēt stratēģiskās politikas prioritātes nacionālā līmenī, veicināt daudzlīmeņu pārvaldību un sinerģijas rezultātā īstenotu aktivitātes energoefektivitātes un atjaunojamās enerģijas jomā;
* Paaugstināt kapacitātes līmeni vietējā un reģionālā līmenī, integrēt ilgtspējīgas enerģētikas un klimata politikas plānošanu, lai varētu sasniegt 2050. gada mērķus;
* Izstrādāt vismaz 116 ilgtspējīgas enerģētikas un klimata politikas rīcības plānus 2050. gadam vietējā un reģionālajā līmenī, lai samazinātu enerģijas patēriņu un nodrošinātos pret klimata pārmaiņām;
* Izstrādāt vismaz 105 finansējuma priekšlikumus ilgtspējīgu enerģētikas un klimata pasākumu/projektu īstenošanai;
* Mērķtiecīgi sekmēt oglekļa neitralitātes idejas izplatību starp vismaz 50 000 ieinteresētajām pusēm Eiropas reģionos (vairāk kā 12 000 pašvaldības un enerģētikas aģentūras tiks uzrunātas caur *ICLEI* un *FEDARENE* tīklu);
* Atbalstīt ES politikas virzienus un iniciatīvas, piemēram, Pilsētas mēru pakts enerģētikas un klimata jomā, mācoties un izplatot informāciju par labās prakses piemēriem.

Rīgas plānošanas reģions kā Projekta partneris veiks Projektā paredzēto pasākumu organizēšanu un koordināciju Latvijā, tehniski atbalstīs politikas plānošanas dokumentu izstrādi 10 Rīgas plānošanas reģiona pašvaldībām un sniegs atbalstu dokumentu sagatavošanai 10 Projekta iesniegumu sagatavošanai, kā arī veiks Projekta rezultātu izplatīšanu un pārnešanu uz citiem reģioniem.

**Projektā plānotās aktivitātes**

Nozīmīgākās aktivitāšu un sasniedzamo rezultātu grupas Projekta ietvaros:

1. Kapacitātes paaugstināšana ilgtspējīgas enerģētikas plānošanā:
   1. Identificēt aktuālās zināšanas un pieredzi ar enerģētikas (papildus transporta, lauksaimniecības un mežsaimniecības sektorus) politikas plānošanā CO2 emisiju samazināšanā;
   2. Kapacitātes paaugstināšana Projekta partneru reģionos un reģionālajās enerģētikas aģentūrās (pieredzes apmaiņas darbnīcas, semināri, apmācību sesijas);
   3. Partneru atbalsta grupas;
   4. Vadlīnijas/ieteikumi pašvaldībām un reģioniem oglekļa neitralitātes sasniegšanai līdz 2050. gadam.
2. Ieteikumu izstrāde 2050. gada nacionālajām prioritātēm enerģētikas un klimata politikā:
   1. Pārskata sagatavošana par enerģētikas politikas plānošanas procesu nacionālajā līmenī;
   2. Pārskata sagatavošana par piemērotiem starpnozaru sadarbības modeļiem enerģētikas politikas izstrādes plānošanā (apaļā galda diskusijas);
   3. Priekšlikumu izstrāde nacionālajam Enerģētikas un klimata plānam 2021.-2030. gadam;
   4. Starpnozaru sadarbības modeļa lietošanas veicināšana (apaļā galda diskusijas).
3. Reģionālo/lokālo enerģētikas un klimata politikas plānu izstrāde 2050. gadam (vai 2030. gadam):
   1. Reģionālo/lokālo 2050. gada prioritāšu identificēšana enerģētikas un klimata jomā;
   2. Ilgtspējīgas enerģētikas un klimata rīcības plānu vai līdzvērtīgu plānošanas dokumentu 2030./2050. gadam izstrāde. Plānu izstrādē tiks iekļauta datu vākšanas un analīzes metodika, kas ir apstiprināta nacionālajā mērogā. Plānos tiks iekļauti transporta, lauksaimniecības un mežsaimniecības sektori. Šādi plāni tiks izstrādāti 10 pašvaldībām.
4. Finanšu instrumentu apguve, īstenojot ilgtspējīgas enerģētikas iniciatīvas un projektus:
   1. Projektu finansēšanas atbalsta instrumentu identificēšana un piemērotības izvērtēšana (10 projekti);
   2. Projekta iesniegumu sagatavošana pašvaldībām (10 projektu iesniegumi).
5. Projekta rezultātu izplatīšana:
   1. Projekta rezultātu izplatīšanas plāna sagatavošana;
   2. Projektu rezultātu izplatīšanas Projekta partneru valstu identificētos reģionos;
   3. Nacionāla līmeņa semināri pašvaldībām;
   4. Semināri virtuālajā vidē pašvaldībām;
   5. Eiropas konference nacionāla, reģionāla un lokāla līmeņa iesaistītajām un ieinteresētajām pusēm.
6. Projekta komunikācijas aktivitātes:
   1. Komunikācijas aktivitāšu izstrāde – Projekta identitātes elementi, tīmekļvietne, brošūra un izdales materiāli, elektroniskie informatīvie materiāli, preses relīzes, informatīvie pasākumi (enerģijas dienas) un gala noslēguma ziņojums.
7. Projekta vadība.

Projekta nozīmīgākie ieguvumi Latvijai saistīti ar reģiona un pašvaldību plānošanas speciālistu kompetences stiprināšanu attiecībā uz enerģētikas un klimata politikas plānošanas dokumentu izstrādi un ieviešanu. Projekts paredz jaunu plānu izstrādi, kā arī aktuālo uzlabošanu, integrējot tajos oglekļa neitralitātes sasniegšanas līdz 2050. gadam mērķi, kā arī tehniskās palīdzības nodrošināšanu, sagatavojot projektu iesniegumus finanšu līdzekļu piesaistei dažādu iniciatīvu īstenošanā. Starpnozaru ekspertu sadarbības rezultātā tiks veikta ieteikumu izstrāde nacionālo prioritāšu definēšanai oglekļa neitralitātes līdz 2050. gadam sasniegšanai.

**Projekta ieviešana**

Projekta ideja sākotnēji tika iesniegta Vides aizsardzības un reģionālās attīstības ministrijas investīciju projektu apstiprināšanas komisijā (turpmāk – IPAK) un tika izskatīta 2016. gada 12. septembra sēdē. IPAK sēdē tika nolemts atbalstīt projekta ideju un par papildu valsts budžeta saistību uzņemšanos projekta apstiprināšanas gadījumā. Uz IPAK sēdi projekta kopējās izmaksas tika plānotas 1 835 000 euro apmērā, paredzot 137 375 euro Rīgas plānošanas reģiona budžeta daļu.

Projekta pieteikums iesniegts 2017. gada 6. jūnijā  Eiropas Komisijas Mazo un vidējo uzņēmumu izpildaģentūrā, vienlaikus precizējot projekta kopējās izmaksas uz 1 983 835,75 euro, no kuriem 146 500,00 *euro* ir projekta partnera Latvijā, Rīgas plānošanas reģiona, budžeta daļa. Projekta izmaksu pieaugums saistīts ar to, ka līdz projekta iesniegšanai projekta pieteikums tika papildināts ar aktivitātēm un projekta kopējais budžets attiecīgi koriģēts. Projekts Eiropas Komisijas Mazo un vidējo uzņēmumu izpildaģentūrā apstiprināts 2017. gada 20. oktobrī. Projekta Grant agreement parakstīts 2018. gada. 2. februārī, savukārt projekta konsorcija līgums parakstīts 2018. gada 4. aprīlī.

Projekta īstenošana ir uzsākta 2018. gada 1. martā un paredzēta līdz 2021. gada 28. februārim.

**Projekta ilgtspēja**

Projekta ietvaros īstenotie pasākumi tiek plānoti kā ieguldījums Rīgas plānošanas reģiona un tajā ietilpstošo pašvaldību kapacitātes celšanā enerģētikas un klimata politikas plānošanas dokumentu izstrādē un ieviešanā. Balstoties uz izstrādātajiem plāniem, pašvaldībās tiks apzinātas plānojamās aktivitātes un prioritārie projekti enerģētikas un klimata jomās.

Lai veicinātu plānos identificēto aktivitāšu un projektu īstenošanu, Projekta ietvaros tiks sagatavoti aktivitāšu un projektu iesniegumi tā brīža aktuālo atbalsta programmu finansējuma saņemšanai.

Īstenojot Projekta aktivitātes, ilgtermiņā tiks:

* stiprināta sadarbība starp dažādiem valsts pārvaldes līmeņiem;
* sekmēta pašvaldību kapacitāte enerģētikas un klimata plānošanas dokumentu jautājumos;
* uzlabota ilgtspējīga enerģētikas un klimata politika reģionālā un vietējā līmeni, tās plānošana un ieviešana;
* paaugstināta ieinteresēto pušu, tirgus spēlētāju, vietējo pašvaldību iesaiste enerģētikas un klimata politikas īstenošanā.

Projekta ieguvumi:

* 10 pašvaldībām ilgtspējīgas enerģētikas un klimata rīcības plānu vai līdzvērtīgu plānošanas dokumentu 2030./2050. gadam izstrāde;
* 10 projektu iesniegumu sagatavošana pašvaldībām;
* regulāru apaļā galdu, bilateriālo tikšanos, semināru, apmācību, informācijas dienu organizēšana pašvaldībām par enerģētikas un klimata rīcības plānu izstrādi un ieviešanu.

Projekta rezultātu uzturēšana neprasa papildu finansējumu.

**3. Nepieciešamais finansējums**

Projekta partnera no Latvijas – Rīgas plānošanas reģiona – kopējā Projekta budžeta daļa ir 146 500,00 *euro*, no valsts budžeta nepieciešamais priekšfinansējums Projekta īstenošanai ir 21 975,00 *euro*. Finansējuma kopsavilkums attēlots 1. tabulā.

1. tabula

| *Projekta nosaukums* | *Finansējuma saņēmējs* | *Projekta kopējais finansējums no Apvārsnis 2020 (100 %)* | *Latvijas priekšfinansējums (15 %)* |
| --- | --- | --- | --- |
| „Nodrošināt neitrālu oglekļa emisiju reģionos līdz 2050. gadam” (*C-TRACK-50*) | Rīgas plānošanas reģions | 146 500,00 | 21 975,00 |
| **Kopā** | | 146 500,00 | 21 975,00 |

Lai uzsāktu un nodrošinātu sekmīgu Projekta aktivitāšu īstenošanu, *Apvārsnis 2020* finansējuma apguve ir sadalīta trīs posmos (skatīt 2. tabulu).

2. tabula

|  |  |  |  |  |
| --- | --- | --- | --- | --- |
|  | **Iemaksa Garantijas fondā, ietur vadošais partneris (5%)** | **Saņemtais finansējums** | **Nepieciešamais finansējums projekta aktivitāšu ieviešanai.** | **Starpība** |
|
| 2018. gadā saņemtais priekšfinansējums (40% apmērā)\* |  | 58 600 | 58 600 | 0 |
| 2019. gadā plānotais starpmaksājums (25% apmērā) |  | 36 625 | 58 600 | -21 975 |
| 2020. gadā plānotais starpmaksājums (20% apmērā) |  | 29 300 | 29 300 | 0 |
| Kopā starpmaksājumi |  | 124 525 | 146 500 | -21 975 |
| Iemaksas Garantijas fondā | 7 325 |  | - | - |
| Noslēguma maksājums (15%) |  |  | - | - |
| Atlikusī daļa (10%) no pamatsummas |  | 14 650 | - | - |
| Garantijas fondā iemaksātās daļas atmaksa (5%) |  | 7 325 | - | - |
| Kopā starpmaksājumi+ noslēguma maksājums+ garantijas iemaksas atmaksa |  | 146 500 | - | - |

*\*Saņemts 2018. gada 4. jūnijā*

Pirmajā, otrajā un trešajā starpmaksājumā Projekta partnerim no kopējā finansējuma paredzēts saņemt 90% no Projektā paredzētā budžeta. Vadošais partneris no šīs summas 5% ietur kā iemaksu garantiju fondā, taču 85% izmaksā Projekta partnerim (2018. gadā 40%, 2019. gadā 25% un 2020. gadā 20%).

2019. gadā starpposma maksājuma ietvaros plānots saņemt 25% no Projekta finansējuma, bet aktuālo Projektu aktivitāšu sekmīgai nodrošināšanai nepieciešams 40% apmērā no Projekta kopējā finansējuma, t.i. 58 600 *euro* tāpat kā 2018. gadā. Lai nodrošinātu nepārtrauktu Projekta finanšu plūsmu Projekta aktivitāšu veikšanā 2019. gadā, Latvijas partnerim indikatīvi būs nepieciešami 21 975 *euro* kā valsts budžeta priekšfinansējums (15% no Projekta kopējā finansējuma, tai skaitā 5%, kas tika ieturēti iemaksu garantiju fondā un 10%, kas tiks saņemti tikai noslēguma maksājumā). Valsts budžeta priekšfinansējums tiks atgriezts valsts budžetā pēc noslēguma maksājuma saņemšanas

Atbilstoši Ministru kabineta 2012. gada 31. jūlija noteikumu Nr. 523 „Noteikumi par budžeta pieprasījumu izstrādāšanas un iesniegšanas pamatprincipiem” 34.3. apakšpunktam ministrija var uzņemties jaunas valsts budžeta ilgtermiņa saistības maksājumiem starptautiskajās institūcijās un programmās tikai ar Ministru kabineta lēmumu.

Priekšfinansējums Projekta īstenošanai tiks plānots Vides aizsardzības un reģionālās attīstības ministrijas budžeta apakšprogrammā kods 70.08.00 „Izdevumi citu Eiropas Savienības politiku instrumentu projektu un pasākumu īstenošanai”.

**4. Turpmākā rīcība**

*Apvārsnis 2020* finansējuma piesaistīšana Projekta īstenošanai ir būtisks atbalsts ierobežota valsts budžeta finansējuma apstākļos. Lai īstenotu Projektā plānotos mērķus un īstenotu Projekta aktivitātes, nepieciešams:

1. Atļaut Vides aizsardzības un reģionālās attīstības ministrijai uzņemties valsts budžeta saistības *Apvārsnis 2020* ietvaros apstiprinātā Projekta īstenošanas priekšfinansēšanai ne vairāk kā 21 975,00 *euro*. Nepieciešamais priekšfinansējums izmaksājams vienā maksājumā līdz 2019. gada 1. martam.
2. Uzdot Vides aizsardzības un reģionālās attīstības ministrijai normatīvajos aktos noteiktajā kārtībā iesniegt Finanšu ministrijai pieprasījumu finansējuma pārdalei no valsts pamatbudžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.
3. Uzdot Vides aizsardzības un reģionālās attīstības ministrijai nodrošināt, ka 2021. gadā valsts pamatbudžetā tiek atgriezti līdzekļi par Projekta īstenošanu priekšfinansējuma apmērā.

Papildu finansējums uzturēšanas un citiem ilgtspējas nodrošināšanas uzdevumiem no valsts budžeta pamatfunkciju izdevumiem pēc Projekta pabeigšanas nebūs nepieciešams.

Vides aizsardzības un

reģionālās attīstības ministrs K. Gerhards

S. Grīnvalde

67026907,

sofija.grinvalde@varam.gov.lv